15.12.2004

Oikeusministeriö
PL 25
00023 Valtioneuvosto

Viite: Lausuntopyyntönne OM 36/41/2003, 2.11.2003

Asia: Ehdotus hallituksen esitykseksi laiksi joukkoliikenteen tarkastusmaksusta annetun
         lain, rikoslain 17 luvun 6 §:n ja järjestyksenvalvojista annetun lain 1§:n muuttami-
         sesta

VR Osakeyhtiö esittää pyydettynä lausuntona seuraavaa:

Ehdotuksen sisältö on  tarkastusmaksutoiminnan tarkoituksenmukaista käytännön toteutusta ja toiminnan tehostamista tukevaa. Ehdotetut muutokset eivät kuitenkaan VR Osakeyhtiön käsityksen mukaan ole riittäviä korjaamaan varsinkaan pääkaupunkiseudun voimakkaasti kasvavaa liputta matkustamisen ongelmaa. 

Myös kaukoliikenteessä tarve tarkastusmaksutoiminnan lisäämiseen on jatkossa nähtävissä ja erityisesti maakunnallisen lähiliikenteen kehittymisen myötä tarve kasvaa. Lähiaikoina on ns. vähäliikenteisillä rataosuuksilla uusien kiskobussien käyttöönoton ja kuljettajarahastukseen siirtymisen myötä selvästi odotettavissa tarvetta tarkastusmaksutoiminnan  lisäämiseen.

Ehdotuksen mukainen järjestyksenvalvojien hyödyntäminen tarkastuksissa tehostaa tarkastusmaksutoimintaa osaltaan siten, että tällä hetkellä pareittain toimivista tarkastajista toinen voitaisiin ehdotuksen mukaan korvata järjestyksenvalvojalla,  jolloin tarkastuspartioiden määrää voitaisiin lisätä. 
Ehdotusta valmistellut työryhmä on esittänyt oletuksen, että kiinnijäämisriskin kasvaminen vähentää liputta matkustamista.  Tämä riski voisi kasvaa ainoastaan tarkastusten määrää lisäämällä. Tarkastusmaksutoiminnan henkilöresursseja (kustannuksia) ei kuitenkaan ole ehdotuksen mukaan tarkoitus määrällisesti lisätä. Tarkastusmaksutoiminnan osapuolten yhteistyöllä voidaan samoilla kustannuksilla jossain määrin lisätä tarkastusten määrää, mutta                                   
yhteistyön vaikutusten voidaan arvioida olevan ongelman hallitsemisen kannalta marginaalisia. 

Tarkastusmaksutoiminnan resurssien lisääminen rautatieliikenteessä on kuitenkin mahdollista ehdotuksen salliessa työsopimussuhteisten käytön tarkastajina. Päätoimessaan VR Osakeyhtiössä palvelevia, muun muassa lippujärjestelmän jo ennakkoon tuntevia konduktöörejä näyttäisi ehdotuksen mukaan olevan mahdollista käyttää esim. ratahallintokeskuksen sivutoimisina tarkastajina.  Menettely toisi edullisen ratkaisun pääkaupunkiseudun ulkopuolella tehtäville tarkastuksille.Mikäli taas esimerkiksi joillekin suurimmille kaupungeille annetaan oikeus tarkastusten tekoon omassa joukkoliikenteessään, tulisi tarkastusoikeuden kattaa myös junaliikenne, jolloin VR Osakeyhtiöllä olisi mahdollisuus hankkia sopimusteitse tarkastusmaksutoimintaa junaliikenteeseen myös kaupunkien tarkastajilta

Uudistusta valmistellut työryhmä ei ole päätynyt esittämään mitään toistuvasti ilman lippua matkustaviin sovellettavan seuraamusjärjestelmän kehittämistä. Työryhmän perusnäkemys on, että pummilla ajamiseen ei voida vaikuttaa seuraamuksia koventamalla. Näkemys voidaan nähdä jopa ristiriitaisena työryhmän tarkastusmaksutoiminnan laajentamista koko maan laajuiseksi koskevan ehdotuksen kanssa. Laajennusta on perusteltu lippujärjestelmien muuttumisella entistä avoimempaan suuntaan, jolloin maksaneisuuden kontrollointi ajoneuvossa on muuttunut vaikeammaksi. Liputta matkustaminen lisääntyy vuosi vuodelta voimakkaasti ehdotuksen perusteluissa esitetyllä tavalla, mitä on pidettävä erittäin huolestuttavana ja ei-toivottavana ilmiönä. Kun lisäksi on tiedossa, että nämä "ammattimaiset pummimatkustajat" todetaan lähes poikkeuksetta ulosottomenettelyssä varattomiksi, ei perittävän tarkastusmaksun korottamisella voida nähdä olevan mitään vaikutusta heihin. Sen sijaan nimenomaan liputta matkustamisen kriminalisoiminen, ainakin tietyssä vaiheessa, vaikuttaisi hillitsevästi ko. matkustustapaan. Tulisikin vakavasti harkita mahdollisuutta toistuvan pummimatkustamisen kriminalisointia ja täten pelotevaikutuksen lisäämistä.

YTV:n tarkastamassa liikenteessä ilman asianmukaista matkalippua matkustavien määrän suhteellinen osuus kasvoi vuonna 2003 edellisestä vuodesta 28 prosentilla. Liputta matkustaminen aiheuttaa vuosittain merkittäviä lipputulomenetyksiä joukkoliikenteessä. Esimerkiksi 3,4 prosentin liputtomien määrä pelkästään VR:n lähiliikenteessä aiheuttaa noin 1 M€ lipputulomenetykset vuodessa. 

Nykyinen seuraamusjärjestelmä selvästikään ei ole riittävä. Ehdotuksen mukainen sääntely ei anna todellisia mahdollisuuksia katkaista vinoutunutta kehitystä. Tarkastusmaksujärjestelmä ehdotetussa muodossa merkitsee liikennevälineissä "pummilla" matkustamisen faktista hyväksymistä ikään kuin yhteiskunnan kehittymisen edellyttämänä tilana. Kustannukset tulevat maksavien asiakkaiden tai yhteiskunnan kannettaviksi. Kaikki toimenpiteet, sekä itse toiminnassa että lainsäädännössä, liputta matkustaneiden prosentin pienentämiseksi ovat toivottavia.

VR Osakeyhtiön käsityksen mukaan lainsäädännöllä pitäisi antaa edes mahdollisuus puuttua ongelmaan seuraamuksia tiukentamalla. VR Osakeyhtiö esittääkin, että vielä otettaisiin erilliskysymyksenä tarkemmin selvitettäväksi mahdollisuudet tehostaa toistuvasti ilman lippua matkustaviin sovellettavaa seuraamusjärjestelmää.  

VR OSAKEYHTIÖ

Tapio Simos
toimitusjohtaja